نݣليزية

لينݣليزية ولا نّݣليزية ؤلا لونݣلي (ب نّݣليزية English) هيّا لوغة هندوؤروپية، ؤ ب ضبط جرمانية غربية لي لاصل ديالها من نّݣليز. تاتًهضر نّݣليزية ف ݣاع لقارّات د لعالم ؤ تاتعتابر حاليا هي لّوغة لّولة ف لعالم من ناحية د لينتاج لعلمي. تقريبا مليار ؤ نص د ناس ف لعالم تيهضرو نّݣليزية، منهم مابين 360 و 400 مليون لي هي لّوغة د لم ديالهم. نّݣليزية هي واحد لّوغة جرمانية. هي تالت اكتر لوغة كيهضرو بها ناس ف لعالم كا لوغة د لم اما اكتر لوغة كيهضرو بيها هي شينوية ؤ تابعاها صبليونية. نتاشرات لينݣليزية ف لعالم من بعد لقرن 17، مع لامبراطورية لبريطانية ؤ لميريكان. مورا لحرب لعالمية التانية، ؤ حيث ولات لميريكان قوة عوضما، فرضات لينݣليزية راسها كا لوغة عالمية، ؤ ولات هي لوغة لولة ف لعالم ف بزاف د لينتاجات ؤ ضّومينات. لينݣليزية هي لوغة رسمية ف بزاف د لهيئات ؤ لمؤسسات ف لعالم بحال لامم لمتًحدة ؤ ليتيحاد لؤروپي. نݣليزية هي لوغة رسمية ف 67 بلاد. ؤ هيّا لّولة من حيت تّعلام ديالها كا لوغة تانية. ماكاينش شي فرق كبير ما بين لينݣليزية ديال ميريكان و لينݣليزية ديال بريطانيا ف لمفردات ؤ لقواعد. كاينين شلة ديال لّهجات ؤ لّكنات ديال نّݣليزية، ف بزاف د لبلدان ؤ لمناطق، لّي كتختالف بيناتها ف لفونولوجيا ؤ صّوتيات، ؤ شي مرات حتا ف لموعجام، لايديومات، لݣرامير، ؤ طّريقة د لكتبة، ولاكين ب شكل عام كيتفاهمو بيناتهم، من غير شي حالات فاش كيكونو جوج لهجات متباعدين بزاف جغرافيّان. شّخص نّاطق ب نّݣليزية كيتسما "انݣلوفوني". لينݣليزية هي لوغة لاجنبية تانية من حيت عدد ناس لي تيهضروها ف لمغريب، من بعد لفرانساوية. تقريبا 6 د لمليون د لمغاربة قالو علا راسهم بلي تيهضرو نّݣليزية ف احصائيات د 2014. تّصنيف لّوغاوي. نّݣليزية لوغة هندوؤروپية، ؤ ب تّحديد كتنتامي ل لفرع ديال لّوغات لجرمانية لغربية. نّݣليزية لقديمة جات من ستيمرارية لوغاوية كتمتّل مجموعة د لّهجات ؤ لّوغات لّي كانو كيهضرو قبايل جرمانية علا شّط ديال لبحر شّمالي ف لمنطقة د فريزيا. هاد لّوغات تطورو ب شكل تدريجي ل تلاتة د مجموعات، هوما لّوغات لانݣلية ف لجزر د بريطانيا، لّوغات لفريزية، ؤ لالمانية سّهلية. لّوغات لانݣلية ؤ لوغات لفريزية كيتجمعو عادة ف فاميلة وحدة د لّوغات لانݣلوفريزية، لّي كتمتل مجموعة د لّوغات كاتعتابر اقرب وحدين ل نّݣليزية. ؤ هاد لفاميلة بدورها كتّجمع معا لالمانية سّهلية ف فاميلة كتسمّا لّوغات لانݣڤايونية ؤلا لّوغات لجرمانية د لبحر شّمالي، مي كاينين عولاما د لّيسانيات كيعارضو هاد تّصنيف لّخر. نّݣليزية لقديمة من بعد غادي تطور ل نّݣليزية لوسطانية، لّي حتا هيّا غادي تطور ل نّݣليزية لّي كنعرفو دابا. نّݣليزية كتبان مختالفة علا لّوغات لجرمانية لوخرة، حيت عزلها لبحر علا خواتاتها ل مدة طويلة، ؤ من بعد غادي تاتر ب نّوردية لقديمة ؤ لفرانساوية. واحد نّيسبة كبيرة ديال لموعجام د نّݣليزية جاي من لفرانساوية. نّݣليزية كتّعتابر لوغة جرمانية حيت كتّشارك معا لّوغات لجرمانية لوخرة ف تغييرات ؤ زيادات لّي ماكانلقاوش ف لوغات خرين. هادشي كيدل بلي هاد لّوغات منحادرة من شي لوغة قديمة كتسما لپروطوجرمانية لّي كانت كتّهضر ف شمال ؤروپا ف لعصر د لحديد. من بين لخاصيات لّي كيتشاركو فيها لّوغات لجرمانية، كاين تّقسيم ديال لفعال ل فعال قوية ؤ فعال ضعيفة. نّݣليزية كتّعتابر لوغة انݣلوفريزية حيت هيّا ؤ لّوغة لفريزية كيتشاركو ف خاصيّات اضافية، سيرتو شي تويشيات ف تّصريف د لفعال ؤ ف نّوطق. تّاريخ. نّݣليزية لقديمة. اقدم شكل من شّكال د نّݣليزية كيتسما نّݣليزية لقديمة ؤلا لانݣلوساكسونية، لّي كانت مهضورة مابين لقرن سّات ؤ لقرن حضاش ميلادي. نّݣليزية لقديمة تطورات من مجموعة د لّهجات لجرمانية لغربية، لّي عادتن كتّجمع ف اطار لّوغات لانݣلوفريزية، ؤلا لّوغات لجرمانية د لبحر شّمالي، ؤ كانت مهضورة ف فريزيا (شمال د هولاندا ؤ شوية ف لغرب د المانيا)، ف ساكسونيا سّفلية (شّمال لغربي د المانيا)، ؤ ف لجنوب ديال شبه جزيرة يوتلاند (شّمال د المانيا ؤ لجنوب د دّانمارك). ف لقرن لخامس لميلادي، لقبايل لانݣلوساكسونية ستاقرات ف بريطانيا من بعد ما طاحت لامبراطورية رّومانية لغربية. جوج قرون مورا داكشي ولّات لّهجات لجرمانية ديالهم هيّا لّي مسيطرة ف بريطانيا، ؤ خدات لبلاصة ديال لّوغات لّي كانت ف اقليم بريطانيا رّوماني، بحال لبريطونية لقديمة لّي كتعتابر لوغة كيلتية، ؤ لّاتينية. هاد لّهجات ولّات كتسما "Ænglisc انݣليسك" لي ولّات "English انݣليش" نيسباتن ل لقبايل لانݣلية، ؤ لبلاد ديالهوم ولّات كتسما "Ænglaland انݣلالاند" ؤلا بختيصار "England انݣلاند". نّݣليزية لقديمة كانو فيها 4 ديال لّهجات رّئيسية، لّي كينقاسمو ل جوج مجموعات: لّهجات لانݣلية (لّهجة لميرسية ؤ لّهجة نّورثامبرية) ؤ لّهجات سّاكسونية (لّهجة لكينتية ؤ لّهجة سّاكسونية لغربية). ب سباب لاصلاحات تّعليمية ديال لماليك الفريد لعاضيم ف لقرن تّاسع غادي تولي لّهجة سّاكسونية لغربية ديال مملكة ويسيكس هيّا لّوغة لمعيارية ديال نّݣليزية لقديمة. جوج د نّوصوص لمعروفين ب نّݣليزية لقديمة هوما لملحامة ديال بيوُولف لّي كانت مكتوبة ب سّاكسونية لغربية، ؤ نّشيد ديال كييْدمون لّي تكتبات ب لّهجة نّورثامبرية، ؤ لّي هيا اقدم قصيدة شيعرية نݣليزية معروفة. نّݣليزية لعصرية تطورات سيرتو من لّهجة لميرسية ؤ سّكوطلاندية من لّهجة نّورثامبرية. ف لقرن لخامس كانت نّݣليزية لقديمة كتّكتب ب لابجدية رّونية بحال لّوغات لجرمانية لوخرة، سيرتو لّوغات لانݣلوفريزية، مي معا لقرن سّات، ولّات كتّكتب ب لابجدية لّاتينية، معا شي رموز رونية بحال þ (= ث) ؤ ð (= ذ). نّݣليزية لقديمة وخا هيّا لجدة د نّݣليزية لعصرية، ماكاينش تفاهوم بيناتهوم، ؤ شي نݣليزي من لقرن لواحد ؤ عشرين مايقدش يفهم نّݣليزية لقديمة بلا مايتعلّم ليها. لݣرامّير ديال نّݣليزية لقديمة كتشبه ل ديال لالمانية ديال دابا، ؤ اقرب لوغة ليها كانت هيّا لفريزية لقديمة. نّݣليزية لقديمة متلان فيها لاعراب ديال سّميات، بحال ف لالمانية، علا حساب واش فاعل، مفعول، ؤلا مجرور، ؤ نفس شي كينطابق علا لحروف د لاضافة، لفعال ؤ نّْعوت. نّݣليزية لعصرية ب لمقارنة، فيها شكال قلال ديال ضّماير ؤ شّكال ديال تّصريف د لفعال حتا هوما قل من دوك لّي كاينين ف نّݣليزية لقديمة. هاد تطور كيشبه لّي وقع ما بين لعربية ؤ دّاريجة. هادا ميتال ديال جملة ب نّݣليزية لقديمة ؤ لموقابيل ديالها ب نّݣليزية لعصرية، ب طرجمة ل دّاريجة: نّݣليزية لوسطانية. معا تّاتير ديال لوغات خرة، غادي تطور نّݣليزية لقديمة بشكل تدريجي ل نّݣليزية لوسطانية. تّاريخ لّي كيتّعطا عادة ديال لبدية د هاد تّطور هوّا 1066 فاش جا ويليام لفاتح نّورماندي باش يسيطر علا نّݣليز. ولاكين نّݣليزية لوسطانية ماكاتميّز ب شكل فيعلي حتال مابين لقرن تلطاش ؤ لقرن خمسطاش. بزاف د لكلمات ديال نّݣليزية لقديمة غادي يبداو كيتّنساو ؤ كيتعوضو ب كلمات ديال نّوردية لقديمة لّي كانو جابوها سّكانديناڤيين من لقرن لعاشر، يعني قرن قبل من ويليام لفاتح. هادشي طرا بشكل تدريجي، ؤ مدة طويلة كانو لكلمات ديال نّݣليزية ؤ لموقابيلات نّوردية ديالهوم كيتّسعملو جنب ب جنب. لكاتب ؤ دّيپلوماسي نّݣيليزي ويليام كاكستون ف لّخر ديال لقرن 15 كان متلا كيتشكا بلي بنادم ماكيعرفش اينا كلمة فيهوم يخدّم، بحال كلمة "ey اي" لّي ب نّݣليزية لقديمة كتعني بيضة (ب لالمانية "Ei")، ؤ لموقابيل ديالها "egg ايݣ"، لّي دخل من نّوردية ؤ لّي مستعمل دابا ف نّݣليزية لعصرية. امتلة خرين لّي تّنساو فيهوم لكلمات ديال نّݣليزية لقديمة ل صالح كلمات ديال نّوردية كاين "sweostor" موقابيل "syster" (دابا "sister" بمعنى خت)، "niman" موقابيل "taca" (دابا "take"، بمعنى خدا)، ؤ "grama" موقابيل "angr" (دابا "anger"، بمعنى غضبة). معا لستيعمار نّورماندي ديال ويليام لفاتح، غادي تبدا نّݣليزية كتاتر ب لفرانساوية لقديمة. لاغلبية د نّوبالا من اصل نݣليزي يا غادي يموتو ف لمعارك ضد لجيش نّورماندي ديال ويليام، يا غادي يتّحكم عليهوم ب لاعدام ب تهمة د لخيانة، من بعد ما ويليام شد لحكم د نّݣليز. غادي تولي ضونك لفرانساوية ل مدة جوج قرون هيّا لّوغة د لقصر لمالاكي ؤ ديال طّبقة د نّوبالا نّورماندية لّي عوضات طّبقة لقديمة. ب سباب لختيلاط ديال نّورمانديين معا نّݣالزا ب جّواج، ؤ حيت نّاس ديال طّبقات لجتيماعية نّازلة خاصهوم يكومونيكيو معا سيادهوم، غادي ينتاشرو لكلمات لّي جايين من لفرانساوية ف لهضرة ديال لعامة د نّݣالزا. وحدة من لموميزات ديال نّݣليزية لوسطانية ف لݣرامير هوّا بلي فقدات تّمييز لعشوائي ديال جّندر د سّميات (دكري، نتوي، محايد) لّي كان ف نّݣليزية لقديمة، ؤ ولّا جّندر متعلق ب لمعنى ديال سّمية، لّي كيتسما جّندر طّبيعي. لاعراب حتا هوّا بدا كيطير بشوية حتا غبر ف مرة معا لبدية د لقرن 16 فاش كتبدا لفترة ديال نّݣليزية لعصرية. من بين اهم لمكتوبات لادابية لّي تكتبو ب نّݣليزية لوسطانية، كاين "لحجّايات د كانتربوري The Canterbury Tales" ديال دجوفري تشوصر، اعضم كاتب نݣليزي قبل من شيكسپير، ؤ كتبو مابين عام 1387 ؤ 1400. مرة خرة نفس لميتال ديال قبل، ولاكين معا لجوملة ب نّݣليزية لوسطانية حتا هيّا: لبدية د نّݣليزية لعصرية. ف لقرن 16 كاتبدا لفترة ديال نّݣليزية لعصرية. هاد لفترة نقدرو نقسموها ل جوج فترات، نّݣليزية لعصرية لمبكّرة (من لبدية د لقرن سطاش تال لقرن تمنطاش)، ؤ نّݣليزية لعصرية لمعطلة (من لقرن تمنطاش ؤ تسعطاش تال دابا). نّݣليزية لعصرية لمبكّرة. تميزات هاد لفترة ب تلاتة د لحوايج رئيسيين: تّكحيزة لڤوايلية لكبيرة، تّبسيط ديال لقواعد د لاعراب، ؤ لمعيرة لّوغاوية د نّݣليزية. تّكحيزة لڤوايلية لكبيرة () هوّا فينومين ليساني لي ادّا ل تغيير جدري ف طّاريقة د نّطقان ديال لڤواييلات ف نّݣليزية، سيرتو لڤواييلات طّوال، حيت كان تغيير متسلسل، يعني كلا تغيير ف سّيستيم د لڤواييلات كان كيادي ل تغييرات خرة ؤ هيا غادية. متلا كلمة (ب معنى "عض") كانت كاتّنطق بحال "بيت"، مي مورا لقرن 16 ولات كاتّنطق "بايت"، ؤ كلمة كانت كاتّنطق "ابوت" (بحال ) ؤ دابا ولات "اباوت". هاد لفينومين كيفسّر علاش نّݣليزية لعصرية مامتناسقاش ديما ف نّطقان ؤ لاملاء، حيت بزاف د شّكال لكتابة بقاو من نّݣليزية لوسطانية، ؤ علاش لحروف د لڤواييلات ف نّݣليزية كيختالف نطقانهوم ف شلا حالات على نّطقان ديالهوم ف لوغات ؤروپية خرة. ف هاد لفترة، بدات لاهمية د نّڭليزية كاتطلع، مقارنةً معا لفرانساوية نّورماندية، ف عهد لماليك هينري لخامس. لقصر ولّا كيصدر لوتايق رّسمية ديالو ب نّڭليزية، ؤ بانت نڭليزية وسطانية معيارية جديدة مبازية على لّهجات ديال لندن و لمنطقة د ميدلاند شّرقية. ف 1476، ويليام كاكسطون دخّل لمطباعة ل نّڭليز ؤ بدا كيطبع لمنشورات ؤ لكتوبا، ؤ هادشي زاد من نّتيشار ديال هاد نّڭليزية لمعيارية. لاداب نّڭليزي د هاد لفترة كيشمل لاعمال ديال ويليام شيكسپير ؤ طّرجامة د لانجيل لي كوميصيوناها لماليك دجيمس لّول لي كاتسمّا تال دابا ب سميتو. وخا تّكحيزة لڤواييلية لكبيرة دارت تغييرات موهيمة ف نّڭليزية، هاد لّخرة ف نطقانها كانت باقة ماكاتشبهش 100% ل نّڭليزية لي كانعرفو دابا. متلاً حرف K ف كلمت ؤ حرف G ف كلمت كانو باقين كيتنطقو. بزاف د تّويشيات ف لڭرامير ؤ تّركيب لي كيبانو دابا قدام ؤ غراب، كانو عاديين ف ديك لفترة. لميتال ديال قبل لي موخود من لانجيل د متّى: نّتيشار د نّڭليزية. من لقرن 18، لامبراطورية لبريطانية بدات كاتسيطر على بزاف د لمناطق د لعالم، ؤ لانتاجات تّقافية ؤ لفلسفية ؤ لعلمية ب نّڭليزية تزادو بشكل كبير بزاف معا نّتيشار ديالها. نّڭليزية ولّات ب هادشي اول لوغة عالمية ب لمعنى لحقيقي، حيت سهّلات تّواصل مابين بزاف د لبلدان. لمستعمرات د بريطانيا ف افريقيا، اميريكا ؤ اسيا ؤ بلايص خرين بداو كيخدّمو نّڭليزية، ؤ طوّرو لهجات خاصين بيهوم. لبلدان لي ستاقلو من بعد ؤ كانو عندهوم بزاف د لّوغات، ردّو نّڭليزية لوغة رسمية باش يتجنّبو صوعوبات سياسية ؤ ايديولوجية لي تقدر تنتج من لماخدة ديال وحدة من لّوغات لمحلية بلاصت لخرين ف رّسميات ديال دّولة. معا تّطور ديال نّڭليزية لعصرية، لاساليب ديال لكتابة ؤ لڭرامير بقاو كيتمعيرو، ؤ نّاشرين ديال لكتوبا ؤ دّيكسيونيرات مدعومين من دّولة، ب لاضافة ل تّعليم لعومومي، عاونو ف نتيشار هاد لمعيار د نّڭليزية لعصرية. ف 1755، صامويل دجونصون صدّر دّيكسيونير د لّوغة نّڭليزية، لي دخّل لاملاء د لكلمات ؤ تّراكيب لجومال لمعياريين. ف 1828، ف جّيهة لخرة د لمحيط لاطلاسي، نوح ويبستر صدّر دّيكسيونير لميريكاني ديال لّوغة نّڭليزية، لي تاهوّا لعب نفس دّور ف نّڭليزية لميريكانية. لهضرة ب لّهجات لي ماتابعاش ل لّوغة لمعيارية ولّات كاتجيب ضّحك ؤ تّكوميك حيت كاتّعتابر رمز ديال تّكلاخ ؤ لمستوى تّعليمي ؤ جّتيماعي لهابط، ؤ داكشي علاش طّبقة لوسطانية د لمجتمع ضغيا اضابطات نّڭليزية لمعيارية ؤ تخلّات على لّهجات ديالها. ف لقرن 20، نّتيشار د نّڭليزية زاد تسارع ملي لميريكان خدات بلاصت بريطانيا كا قوة عضمى، مورا لحرب لعالمية جّاوجة، ؤ بسباب قنوات د تّلفازة بحال لبي بي سي لي كانت كاتّشاف بشكل واسع. ف لقرن 21، نّڭليزية ولّات اكتر لوغة مهضورة و مكتوبة ف تّاريخ د بنادم. ف نّڭليزية لعصرية، لاعراب مشا بشكل شبه كامل. تّخدام ديال لفيعل كا فيعل موساعيد ولّا منتاشر بزاف. صّيغة د لماضي ديال لافعال تاهيّا تمعيرات ؤ تقننات بشكل كبير ب زّيادة ديال "ed-" ف لّخر د لفيعل (قبل كانو بزاف د لافعال لي عندهوم فورما خاصة بيهوم). تّوزيع لجغرافي. ف 2016، كانو 400 مليون شخص ف لعالم هاضرين ب نّڭليزية كا لوغة د لم، ؤ 1، 1 مليار كا لوغة تانية. نّڭليزية هيّا اكبر لوغة من حيت لعاداد د لهاضرين. نّڭليزية مهضورة ف جميع لقارّات، ؤ ف ڭزاير موجودين ف جميع لموحيطات ف لعالم. ؤ هيا اكتر لوغة كيهضروها نّاس ملي كيتلاقاو ف اي بلاصة ف لعالم ؤ ماكاتكونش عندهوم لوغة د لم مشتاركة بيناتهوم. لّانڭويست لهندي براج كاشرو قسّم لبلدان د لعالم ل تلاتة دّوارات على حساب لهاضرين ب نّڭليزية، ؤ تّاتير ديال هاد لبلدان على لمعيار ديال لّوغة. لفونولوجيا. لفونيتيك ؤ لفونولوجيا ديال نّڭليزية كاتبدّل على حساب لّهجة، بلا ماياتر هادشي ف لعادة على تّفاهوم لمتبادل مابين لّهجات. لختيلافات لفونولوجية كاتعطينا فونيمات مختالفين، بينمّا لختيلافات لفونيتيكية كاتعطينا نطقان مختالف ديال نفس لفونيم. هاد طّابلوات كيبيّنو نّطقان لمعياري ديال نّڭليز ؤ لميريكان، ب ستيعمال لالفبائية لفونيتيكية لعالمية.